- Hindi News
- National
- धार्मिक कार्यों में भी शराबबंदी, महुआ भिगोकर पानी से करेंगे देवों का तर्पण
धार्मिक कार्यों में भी शराबबंदी, महुआ भिगोकर पानी से करेंगे देवों का तर्पण
शराबबंदी की मुहिम तेज होती जा रही है। गांव-गांव में लोग मुहिम से जुड़कर शराबबंदी के लिए आगे आ रहे हैं। ग्राम पंचायत पीढ़ापाल ने भी गांव में पूर्ण शराबबंदी का फरमान जारी कर दिया है।
धार्मिक कार्यों में भी शराब के इस्तेमाल और पीने पर भी प्रतिबंध लगा दिया गया है। समाज प्रमुखों के अनुसार अब धर्म का आड़ लेकर शराब पीने का बहाना नहीं चलेगा। महुआ को पानी में भिगोकर उस पानी से देवी-देवता की पूजा अर्चना की जाएगी। पीढ़ापाल में पिछले दो दिन से शराबबंदी को लेकर बैठकें चल रही है। 28 फरवरी को गांव में आदिवासी समाज की बैठक हुई। इसमें धार्मिक कार्यों में भी शराब पर बंदिश लगाने का फैसला लिया गया।
समाज के गायता अकबर नेताम व अन्य ने बताया कि एक राय होकर अब पूजा-पाठ में शराब के इस्तेमाल पर रोक लगा दी है। देवी-देवता की पूजा व अन्य धार्मिक कार्य में शराब का विकल्प खोजा गया है। महुआ को पानी में भिगाया जाएगा और इस पानी को शराब की जगह तर्पण में इस्तेमाल करेंगे। बैठक के दूसरे दिन 1 मार्च को ग्रामीण व सर्व समाज की बैठक में भी गांव में शराबबंदी का फैसला हुआ। इसमें कहा गया कि यदि गांव में शराब बचते या पीते पकड़े गए तो सीधे पुलिस कार्रवाई होगी।
गांव में जो बाहर से पीकर आएगा, उसके खिलाफ भी कार्रवाई होगी। सरपंच हलालू राम पटौदी ने बताया कि अब तक गांव में 500-5000 रुपए तक का जुर्माना करते थे। फिर भी लोग मान नहीं रहे थे, इसलिए यह कदम उठाया है। फैसले को ग्रामसभा में लाकर प्रस्ताव पारित किया गया है।
शराब के विरोध में दूसरे गांवों में भी आने लगी जागरूकता
पीढ़ापाल में पूर्ण शराबबंदी के बाद अब अन्य ग्राम पंचायतों में भी शराबबंदी के लिए जागरूकता आने लगी है। ग्राम कान्हागांव, भैंसगांव, मुरागांव, तुलतुली, धनतुलसी, मांदरी, किरगापाटी, साल्हेभाट, कृष्टिकुर व मोदे में भी अब शराबबंदी के लिए मुहिम शुरू की जा रही है।
गांव में पिछले सात साल से शराबबंदी को लेकर अभियान चल रहा है, जिसमें महिलाएं ही आगे हैं। ग्रामसभा में प्रस्ताव पारित करने के बाद मुहिम की कमान महिलाओं को सौंपी गई है। महिलाएं अब गांव में शराबबंदी की कमान संभालेंगी। पुराईन जैन, कांती जैन, देवकुंवर दुज्गा ने कहा कि सारे फसाद की जड़ शराब है। शराब पीने के बाद ही परिवार में विवाद होता है। लोग लड़ते हैं और माहौल अशांत हो रहा है, इसलिए शराबबंदी जरूरी है।
बैठक में नहीं आने पर था 200 रुपए जुर्माना
शराबबंदी को लेकर 1 मार्च को बैठक में ठोस फैसला लेने सभी को आमंत्रित किया गया। बैठक में नहीं पहुंचने पर भी 200 रुपए का अर्थदंड था। इसके चलते सभी ग्रामीण बैठक में पहुंचे और एक साथ शराबबंदी के फैसले पर स्वीकृति दी। गुरुवार 2 मार्च को सभी जिला मुख्यालय पहुंचे और फैसले की जानकारी प्रशासन व पुलिस को देकर शराबबंदी के लिए मदद मांगी।
सल्फी निकालने के लिए मिली छूट, पीने की नहीं
गांव में देसी शराब बनाने, विदेशी शराब रखने के साथ ताड़ी व छिंदरस निकालने पर पूरी तरह से प्रतिबंध लगाया गया है। हालांकि गांव में कुछ लोगों के घर सल्फी के पेड़ हैं, जिन्हें आय की दृष्टि से सल्फी निकालने की छूट दी गई है। सल्फी बेचने या पीने पर प्रतिबंध लगाया गया है। सल्फी निकालने वाला व्यक्ति गांव से बाहर किसी दूसरे गांव में जाकर बेच सकता है।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva